作者:元稹
標題:酬別致用
內容:風行自委順，雲合非有期。神哉心相見，無眹安得離。我有懇憤志，三十無人知。修身不言命，謀道不擇時。達則濟億兆，窮亦濟毫釐。濟人無大小，誓不空濟私。研幾未淳熟，與世忽參差。意氣一為累，猜仍良已隨。昨來竄荊蠻，分與平生隳。那言返為遇，獲見心所奇。一見肺肝盡，坦然無滯疑。感念交契定，淚流如斷縻。此交定生死，非為論盛衰。此契宗會極，非謂同路歧。君今虎在柙，我亦鷹就羈。馴養保性命，安能奮殊姿。玉色深不變，井水撓不移。相看各年少，未敢深自悲。